अंतर्राष्ट्रीय परिदृश्य में द्वितीय विश्व युद्ध का सबसे बड़ा योगदान संयुक्त राष्ट्र संघ की स्थापना के रूप में सामने आया। 24 अक्तूबर 1945 ई. को स्थापित इस विश्व संस्था का मुख्यालय उत्तरी अमेरिका के न्यूयॉर्क शहर में है। इस संस्था के गठन में अमरीका, रूस, इंज्लैंड, फ्रांस, चीन आदि देशों ने महत्वपूर्ण भूमिका निभाई है। तब से लेकर अब तक इस संस्था के सदस्य देशों की संख्या निरंतर बढ़ रही है और दुनिया के प्राय: सभी देश आज इसके सदस्य हैं। संयुक्त राष्ट्र संर्घ के अंगों में महासभा, सुरक्षा परिषद, आर्थिक एंव सामाजिक परिषद, न्यास परिषद, अंतर्राष्ट्रीय न्यायालय तथा सचिवालय का नाम प्रमुख है। इसकी कार्यपालिका को सुरक्षा परिषद के नाम से जाना जाता है जिसके पांच स्थाई सदस्य अमरीका, रूस ब्रिटेन, फ्रांस ओर चीन हैं। यह संयुक्त राष्ट्र का सबसे शक्तिशाली अंग है तथा पांचों स्थाई सदस्यों को किसी भी मामले में वीटो का अधिकार प्राप्त है।